input: DEĊIŻJONI TA' IMPLIMENTAZZJONI TAL-KUMMISSJONI
  tas-16 ta' Ġunju 2014
  li tfassal il-lista ta' reġjuni u żoni eliġibbli għal finanzjament mill-Fond Ewropew għall-Iżvilupp Reġjonali taħt il-fergħat transfruntieri u transnazzjonali tal-għan ta' kooperazzjoni territorjali Ewropea għall-perjodu 2014-2020
  (notifikata bid-dokument C(2014) 3898)
  (2014/388/UE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament (UE) Nru 1299/2013 tal-Parlament Ewropew u tal-Kunsill tas-17 ta' Diċembru 2013 dwar dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta' kooperazzjoni territorjali Ewropea (1), u b'mod partikolari t-tieni subparagrafu tal-Artikolu 3(1) u l-ewwel subparagrafu tal-Artikolu 3(3) tiegħu,
  Wara li kkonsultat il-Kumitat għall-Koordinazzjoni għall-Fondi Ewropej Strutturali u ta' Investiment stabbilit permezz tal-Artikolu 150(1) tar-Regolament (UE) Nru 1303/2013 tal-Parlament Ewropew u tal-Kunsill tas- 17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (2),
  Billi:
  (1)
  Il-Fond Ewropew għall-Iżvilupp Reġjonali (FEŻR) jappoġġa “l-għan ta' kooperazzjoni territorjali Ewropea” f'ċertu reġjuni korrispondenti għal-livell 3 tal-klassifikazzjoni komuni ta' unitajiet territorjali għall-istatistika (minn hawn 'l quddiem imsejħa “livell NUTS 3”) għal kooperazzjoni transfruntiera, fir-reġjuni kollha korrispondenti għal-livell 2 tal-klassifikazzjoni komuni ta' unitajiet territorjali għall-istatistika (minn hawn 'l quddiem imsejħa “livell NUTS 2”) għal kooperazzjoni transnazzjonali, li kienet stabbilita permezz ta' Regolament (KE) Nru1059/2003 tal-Parlament Ewropew u tal-Kunsill (3) kif emendat mir-Regolament tal-Kummissjoni (UE) Nru 31/2011 (4). Għalhekk huwa neċessarju li jiġu stabbiliti dawn il-listi ta' reġjuni eliġibbli.
  (2)
  Skont it-tielet subparagrafu tal-Artikolu 3(1) tar-Regolament (UE) Nru 1299/2013 il-lista ta' reġjuni eliġibbli għal kooperazzjoni transfruntiera qiegħda wkoll biex tispeċifika dawk ir-reġjuni tal-Unjoni tal-livell NUTS 3 li jittieħdu inkonsiderazzjoni għall-allokazzjoni tal-FEŻR għal kooperazzjoni transfruntiera fil-konfini interni kollha, u dawk il-konfini esterni koperti mill-istrumenti finanzjarji esterni tal-Unjoni, bħal pereżempju l-Istrument Ewropew ta' Viċinat (ENI) fl-ambitu tar-Regolament (UE) Nru 232/2014 tal-Parlament Ewropew u tal-Kunsill (5) u tal-Assistenza ta' Qabel l-Adeżjoni (IPA II) fl-ambitu tar-Regolament (UE) Nru 231/2014 tal-Parlament Ewropew u tal-Kunsill (6).
  (3)
  Skont il-ħames subparagrafu tal-Artikolu 3(1) tar-Regolament (UE) Nru 1299/2013, fuq talba tal-Istat Membru jew tal-Istati Membri kkonċernati, din il-lista taf tkopri wkoll reġjuni ta' livell NUTS 3 f'reġjuni ultraperiferiċi tul il-konfini marittimi mifrudin minn aktar minn 150 km bħala żoni transfruntieri.
  (4)
  Skont l-Artikolu 3(6) tar-Regolament (UE) Nru 1299/2013, id-deċiżjoni tal-Kummissjoni li tistabbilixxi l-listi ta' żoni transfruntieri u transnazzjonali għandha wkoll tissemma, għal skopijiet ta' informazzjoni, ir-reġjuni tal-pajjiżi terzi jew territorji, hekk kif imsemmija fil-paragrafi 2 u 4 tal-Artikolu 3 ta' dak ir-Regolament.
  (5)
  Għalhekk huwa neċessarju li jiġu stabbiliti l-listi ta' żoni transfruntieri u transnazzjonali eliġibbli għal finanzjament mill-FEŻR, maqsumin minn programm ta' kooperazzjoni.
  ADOTTAT DIN ID-DEĊIŻJONI:
  Artikolu 1
  Ir-reġjuni u ż-żoni eliġibbli għal finanzjament mill-Fond Ewropew għall-Iżvilupp Reġjonali (FEŻR) taħt il-komponent transfruntier tal-għan ta' kooperazzjoni territorjali Ewropea għandhom ikunu mniżżlin fl-Anness I.
  Artikolu 2
  Ir-reġjuni tal-Unjoni tal-livell NUTS 3 li ttieħdu inkonsiderazzjoni għall-allokazzjoni tal-FEŻR għal kooperazzjoni transfruntiera, iżda li mhuma parti minn ebda żona transfruntiera mniżżla fl-Anness I, u li se jkunu koperti mill-istrumenti finanzjarji esterni tal-Unjoni, bħal pereżempju l-Istrument Ewropew ta' Viċinat (ENI) fl-ambitu tar-Regolament (UE) Nru 232/2014 u tal-Assistenza ta' Qabel l-Adeżjoni (IPA II) fl-ambitu tar-Regolament (UE) Nru 231/2014, għandhom ikunu dawk imniżżla fl-Anness II.
  Artikolu 3
  Ir-reġjuni u ż-żoni eliġibbli għal finanzjament mill-FEŻR taħt il-komponent transnazzjonali tal-għan ta' kooperazzjoni territorjali Ewropea għandhom ikunu dawk imniżżlin fl-Anness III.
  Artikolu 4
  Din id-Deċiżjoni hija indirizzata lill-Istati Membri.
  Magħmul fi Brussell, is-16 ta' Ġunju 2014.